ועדת העבודה, הרווחה והבריאות, כנסת 23, פרוטוקול מספר 14, 2020-06-22 11:52

חיים כץ: בוקר טוב.

חיים כץ: זה הדיון השלישי היום.

חיים כץ: יום שני בשבוע, 22 ביוני 2020, ל' בסיון התש"ף, ואני מתכבד לפתוח את ישיבת ועדת העבודה, הרווחה והבריאות.

חיים כץ: אנחנו ממשיכים בסקירת מערכות קופות החולים בישראל.

חיים כץ: אחרי שעברנו את ההסתדרות, אנחנו מגיעים לקופה השנייה בגודלה, מכבי שירותי בריאות.

חיים כץ: היינו שמחים אם תאמר לנו מה אתה מצפה מהוועדה הזאת כדי שהיא תוכל לעזור לקופה בהתנהלות מול המערכת.

חיים כץ: אנחנו מבינים את הגידול באוכלוסייה, אנחנו מבינים את הגירעון שנוצר בקופות שלך בגלל הקפיטציה, בגלל חלוקת הכספים, ואם אנחנו יכולים לעזור, תאמר ואנחנו ננסה לעשות כמיטב יכולתנו.

חיים כץ: רן סער, מנכ"ל קופת חולים מכבי.

רן סער: תודה חבר הכנסת חיים כץ.

רן סער: חברי הכנסת, יש לי מצגת קצת על מכבי, קצת על מערכת הבריאות לאן, קצת על קורונה לאן בחורף.

רן סער: אני אנסה לרוץ עליה ואני אגיע גם לסוגיה שאתה העלית.

רן סער: כמובן אפשר להפריע לי מתי שאתם רוצים.

חיים כץ: לא.

חיים כץ: אנחנו לא מפריעים.

חיים כץ: אנחנו נרשום את השאלות שלנו ואתה תענה עליהן.

חיים כץ: תזרום עם המצגת שלך ותשתדל לומר מה הבעיות של מכבי.

רן סער: זה החזון של מכבי.

רן סער: השקיעו בכל מילה הרבה מחשבה.

רן סער: קודם כל, כאן זאת רפואה מותאמת אישית.

רן סער: אנחנו בעולם הולכים לרפואה מותאמת אישית.

רן סער: עד היום היו נותנים תרופה לכולסטרול, חלקנו לוקחים אותה, אבל היא בעצם עוזרת לאחד מתוך 20.

רן סער: העולם הולך לכיוון רפואה מותאמת אישית ביחד עם גנטיקה ולשם אנחנו רוצים להגיע.

רן סער: כפי שאתם רואים, יש לנו סט של ערכים ואני אדבר על שני ערכים כאשר האחד הוא שותפות.

רן סער: אנחנו מאמינים מאוד בשותפויות, גם עם הממשלה, גם עם משרדים אחרים, גם עם עמותות ובכלל.

רן סער: הדבר השני הוא חדשנות.

רן סער: עולם הרפואה מתקדם, הוא עולם חדש.

רן סער: אני מניח שאם נתעורר עוד עשר שנים, אנחנו לא נכיר אותו ותהיה בו הרבה מאוד טכנולוגיה.

רן סער: מכבי היא קבוצה מאוד מאוד גדולה.

רן סער: אני אומר כמה מלים על כל אחד מחברי הקבוצה.

רן סער: מכבי טבעי היא רשת של רפואה אלטרנטיבית.

רן סער: מכבי דנט היא רשת של מרפאות שיניים.

רן סער: מכבי יזמות מנהלת לנו בתי רופאים וגם כל מיני יזמויות עסקיות.

רן סער: יש להם גם חממה.

רן סער: מכבי מבט ראשון היא רשת של משקפיים.

רן סער: בהמשך אני אייחד מלים מיוחדות על אסותא ועל בית בלב.

רן סער: כפי שאתם רואים, אנחנו בערך 2.5 מיליון חברים.

רן סער: שיעור הנשים, העובדים, הוא 84 אחוזים.

רן סער: במשרות בכירות, אני שמתי לי את זה כמשימה, ראוי שיהיו לארגון במשרות בכירות איוש של נשים.

רן סער: היום 60 אחוזים מהמשרות הבכירות מאוישות על ידי נשים.

רן סער: מכבי שונה מהכללית בכך שאנחנו בנויים על רופאים עצמאיים.

רן סער: יש לנו די הרבה מרכזים רפואיים אבל יש לנו עוד 3,000-2,000 קליניקות של רופאים עצמאיים בקהילה, מה שמקרב מאוד את הרופא למטופלים.

רן סער: רשת של בתי מרקחת, אבל אנחנו גם עובדים עם 700 בתי מרקחת פרטיים כך שיש לנו פריסה מאוד רחבה.

רן סער: כמובן אחיות וכיוצא בזה.

רן סער: מכבי, הקופה הגדולה ביותר מגדרה עד חדרה במרכז הארץ.

רן סער: כאן נתתי כדוגמה רשימה של כמה ערים.

רן סער: אנחנו רואים את עצמנו כתפיסה ארצית.

רן סער: אנחנו היום אומרים שיש שתי קופות גדולות.

רן סער: אנחנו נמצאים גם בפריפריה ושמנו כמה ערים כאן כדוגמה, מהשומרון, דרך נתיבות, אילת, ערד.

חיים כץ: כשאתה אומר תל אביב 50 אחוזים, הלקוחות שלכם במכבי תל אביב, אלה 50 אחוזים.

רן סער: אנחנו חצי מתל אביב.

רן סער: כמעט חצי מבת ים, כמעט חצי מחולון, רמת גן, גבעתיים, בני ברק, ראשון לציון כשזה יותר קרוב ל-40 אחוזים.

רן סער: אנחנו מאוד גדולים מגדרה לחדרה, אבל אנחנו גם מסודרים יפה מאוד – אלה רק דוגמאות – בפריפריה.

רן סער: אני רוצה לייחד כמה מלים על אסותא מרכזית רפואיים.

רן סער: אסותא היא בבעלות מלאה של מכבי.

רן סער: יש לנו בית חולים מרכזי אחד אבל עוד פריסה של בתי חולים קטנים בכל הארץ, כפי שאתם רואים, מבאר שבע עד חיפה.

רן סער: מה שמעניין באסותא, ואנשים לא יודעים את זה, זה ש-55 אחוזים מפעילות אסותא היא ציבורית ומתוך זה 95 אחוזים זאת מכבי.

רן סער: חברי מכבי נהנים מפעילות ציבורית בבית חולים ברמה פרטית, בטופס 17.

חיים כץ: כשאתה אומר אסותא, זה רק בתל אביב.

רן סער: אני מדבר על פריסה ארצית.

רן סער: זה בתל אביב אבל תראה שיש לנו גם בחיפה, גם בראשון לציון, גם בבאר שבע ועוד מרפאות במקומות אחרים.

רן סער: 55 אחוזים זה ציבורי.

רן סער: תבינו, 55 אחוזים ציבורי באסותא, זה בערך חצי מאיכילוב.

רן סער: זאת אומרת, תחשבו שיש כאן בית חולים יותר גדול מאסף הרופא שנותן רפואה ציבורית אבל כבית חולים פרטי.

רן סער: זה סטנדרט של פרטי אבל זה בטופס 17, שזה מדהים, וכמובן ללא תשלום למטופלים.

רן סער: אסותא ונהיית יותר ציבורית.

רן סער: המדינה הייתה רוצה בזה וגם אנחנו רוצים בזה.

רן סער: בית החולים אסותא אשדוד, החדש, היחיד שנבנה מזה 40 שנים.

רן סער: לא היה פשוט לפתוח בית חולים.

רן סער: אנשים חושבים שבונים בית חולים וזהו.

רן סער: כוח אדם היינו צריכים להביא מן היקב ומן הגורן.

רן סער: שנה אחרי פתיחת בית החולים או כמה חודשים אחרי, ישבתי במיון וראיתי 12 אנשים ניגשים לחולה אחד.

רן סער: הצוות של הלילה, הצוות של הבוקר וצוות מתלמד.

רן סער: זה היה ממש מגדל בבל שהיה צריך לחבר אותו.

רן סער: בהתחלה היו הרבה גירעונות.

רן סער: אנחנו עכשיו בתהליך מאוד טוב של ניהול תפעולי של בית החולים אנחנו חתכנו את הגירעון ביותר מחצי ועדיין זה בית חולים קטן עם 300 מיטות.

רן סער: אין לו זכות קיום מבחינה כלכלית.

רן סער: בית החולים הזה, ואנחנו במשא ומתן עם האוצר ועם משרד הבריאות, צריך להכפיל את עצמו.

רן סער: בדרום חסרות מיטות ולצורך העניין ברזילי עם 700 מיטות, אסף הרופא אותו הדבר ואנחנו צריכים להיות בסדר גודל של 600 מיטות.

חיים כץ: היום יש 300 מיטות?

רן סער: היום יש 300 מיטות.

חיים כץ: כשסופה לנדבר הגישה את הצעת החוק, לא האמנתי שזה יקום ויהיה.

חיים כץ: ישבתי באולם ואמרתי הצעת חוק הזויה, הקמת בית חולים, זה נראה לי דמיוני.

חיים כץ: היום אנחנו אומרים שהוא קיים.

חיים כץ: גירעון או לא גירעון, אנחנו נסגור גם את זה.

משה אבוטבול: יש לרן עוד הבטחה בתוך הכיס שבעזרת השם הוא יקיים אותה - בית חולים בבית שמש בעזרת השם.

משה אבוטבול: גם את זה הוא יקיים.

חיים כץ: תניח הצעת חוק.

משה אבוטבול: יש שדולה.

רן סער: בית חולים מדהים עם שירות באמת מיוחד.

רן סער: אני מזמין את הוועדה לבקר.

רן סער: מהיום הראשון לא היה חולה במסדרון.

חיים כץ: כי יש רק 300 מיטות.

רן סער: להפך.

חיים כץ: עדיין הוא גירעוני ואין לו מספיק אנשים שבאים לשם.

רן סער: לא.

רן סער: יש הרבה אנשים.

רן סער: הבעיה היא התשתית הקבועה.

רן סער: בסוף יש לך הוצאות קבועות וקשה לייצר מצב כמעט מאוזן על תשתית כזאת.

טלי פלוסקוב: זה היה מתבקש באשדוד.

רן סער: אני מקווה מאוד שיאשרו לנו עוד 300-200 מיטות.

רן סער: זה בדרך.

טלי פלוסקוב: זאת הכפלה.

רן סער: כן.

רן סער: אני רוצה לומר מילה על האשפוז ההמשכי.

רן סער: בית בלב, זאת רשת האשפוז ההמשכי הגדולה ביותר בארץ.

רן סער: היא בבעלות של מכבי.

רן סער: אתם רואים שמיטות המשכיות הולכות ויורדות.

רן סער: אחת הבעיות בפנימיות היום היא שאי אפשר לשחרר חולים למיטות המשכיות.

רן סער: יש כבר הסכמה של האוצר, יש כסף, ואכן חייבים לבנות מיטות המשכיות.

רן סער: עלות מיטה המשכית היא חצי ממיטה כללית והטיפול שלה הוא פחות מחצי.

רן סער: אחד הפתרונות לפנימיות הוא מיטות המשכיות ולאו דווקא מיטות פנימיות.

קריאה: תאמר בכמה מלים מה זאת מיטה המשכית.

רן סער: מיטה המשכית היא לאנשים עם שיקום, אחרי ניתוחים או בעיות נוירולוגיות וכיוצא בזה או שמדובר בחולה סיעודי מורכב, אנשים שהם סיעודיים באופן חלקי ויש להם גם בעיות רפואיות.

רן סער: זה סיעודי מורכב, גריאטרי ושיקומי.

רן סער: אנחנו נבחנים על שלושה פרמטרים.

רן סער: כאשר בוחנים את מכבי לפי הפרמטרים האלה, אני כמובן מכבי ואני ממש אובייקטיבי לגבי מכבי, אבל בכל הפרמטרים האובייקטיביים שמודדים אותנו, אנחנו הטובים ביותר.

רן סער: אני אראה לכם את זה.

רן סער: הפרמטר הראשון הוא האיכות הקלינית.

רן סער: באיכות הקלינית הבאתי כמה דוגמאות.

רן סער: אנחנו נמדדים על סט מדדים קליניים.

רן סער: כפי שאתם רואים, כאן הממוצע של כל הקופות ביחד עם מכבי.

רן סער: יש לנו שלוש דוגמאות.

רן סער: אבחון מוקדם לסרטן המעי הגס, סרטן השד, איזון סוכרת ובערך ב-80 אחוזים מהמדדים אנחנו טובים מאוד.

רן סער: רמת שביעות הרצון.

רן סער: המדינה כל שנתיים עורכת סקר שמכין אותו מכון ברוקדייל ואתם רואים, הכחול זאת מכבי.

רן סער: עד לפני 10 שנים, שמונה שנים, היינו ביחד עם המאוחדת למעלה.

חיים כץ: אני לא רואה את המספרים שבכחול.

חיים כץ: אתה רואה את המספרים?

רן סער: אני רואה.

רן סער: רואים מטושטש.

רן סער: את השנתון אתה רואה?

רן סער: 2016, 2018.

רן סער: רואים שמכבי נמצאת למעלה עם ציונים של 95, 94, וכל השאר פחות מ-90.

חיים כץ: אתה יכול לומר איזה מספר שאתה רוצה כי לא רואים.

רן סער: אתה יכול לראות את הגרף מלמעלה.

רן סער: זה סקר של המדינה ולא שלנו.

רן סער: אנחנו גאים מאוד בסקר הזה.

רן סער: זה סקר שביעות רצון של מטופלים.

רן סער: הדבר הנוסף הוא כל הנושא של תחרות בין הגופים במעברים.

רן סער: אנחנו רואים שחמש השנים האחרונות עוברות בנטו רק למכבי.

רן סער: מצב לא כל כך נעים.

רן סער: אנחנו רואים שיש כ-120 אלף שעברו למכבי וכל הקופות האחרות במינוס.

רן סער: אם אנחנו בוחנים רק את העוברים, אנחנו רואים שלמכבי לא עוברים יותר מאחרים.

רן סער: אבל אם בוחנים את הנוטשים, רואים שאת מכבי לא נוטשים.

רן סער: זה הכחול.

רן סער: זה הבאר הכחול משמאל.

רן סער: את מכבי לא נוטשים.

רן סער: זה הסוד של מכבי.

רן סער: יש נאמנות מאוד מאוד גבוהה.

חיים כץ: את קופות החולים האחרים נוטשים?

חיים כץ: לנו היהודים אין אופי של צוענים.

חיים כץ: אנחנו לא אוהבים שינויים.

חיים כץ: אימא שלי עליה השלום אמרה שגם התולעת בתוך החזרת, נדמה לי שהיא נמצאת במקום הכי מתוק.

רן סער: גם את מכבי נוטשים אבל נוטשים את מכבי יחסית מעט מאוד והתוצאה היא שבעצם בנטו כבר חמש-שש שנים עוברים אך ורק למכבי.

רן סער: המדינה מצאה משהו מאוד יצירתי והטילה עונש.

רן סער: דהיינו, בשנה הראשונה אתה מקבל קפיטציה פחות 1,200 שקלים לאלה שעוברים אליך.

רן סער: זה פוגע במכבי בערך בכ-40 מיליון שקלים בשנה.

חיים כץ: כמה אזרחים ותיקים עוברים מדי שנה למכבי?

רן סער: אני לא יכול לומר לך בדיוק כמה.

חיים כץ: בערך.

רן סער: ברור שהצעירים עוברים יותר כי צעירים מוכנים יותר לשינוי מאשר הוותיקים, אבל גם ותיקים עוברים.

רן סער: עוברים הרבה מאוד אנשים בגיל 70.

חיים כץ: אתם מקבלים אותם בלי בעיה.

רן סער: בלי שום בעיה.

רן סער: זה על פי חוק.

חיים כץ: אין תקופת אכשרה.

רן סער: אין תקופת אכשרה.

חיים כץ: פעם הייתה תקופת אכשרה ואנחנו ביטלנו אותה.

רן סער: בביטוח המשלים הייתה.

רן סער: בעצם החוק קובע שאם היה לך ביטוח משלים בקופה אחת, אתה מקבל את אותו ביטוח משלים בקופה אחרת.

רן סער: כפי שאנחנו רואים, מי שמפסיד הכי הרבה, זאת הלאומית שלצערי הולכת ונעלמת.

רן סער: ממש כך.

רן סער: עוד כמה שנים.

רן סער: היא בערך בגודל של ירושלים והשפלה של מכבי.

רן סער: יצטרכו לעשות משהו בעניין הזה.

רן סער: הנושא הזה של הקנס נמצא בתנור ורוצים לעשות שינוי עוד יותר דרסטי.

רן סער: הדבר ששומר הכי גבוה את השירות בקופות החולים זאת התחרות.

רן סער: נכון שבתחרות יש גם אלמנטים שליליים שצריכים לטפל בהם, אבל בסוף אסור לפגוע בתחרות.

רן סער: לדעתי אנחנו רוצים להיות מדינה שכולם מתחרים על שירות ואז האזרחים מרווחים ואסור לפגוע בשירות הזה.

רן סער: יושב כאן נציג משרד הבריאות והוא יודע את זה.

רן סער: יש דברים שהם לא בסדר וצריכים לטפל בהם.

רן סער: בנושא הכלכלית.

רן סער: מכבי מתנהלת כלכלית בצורה הטובה ביותר ויאמר זאת כאן נציג משרד הבריאות.

רן סער: גם אם היה כאן נציג משרד האוצר, היה אומר לך.

רן סער: צדיק ורע לו.

רן סער: אני רק מראה כאן מספרים של הסכמי ייצוב.

רן סער: בכל הסכמי הייצוב, שלושת האחרונים – שזה בתשע השנים האחרונות – מכבי מפסידה כי היא יותר טובה.

רן סער: היא יותר טובה כלכלית ואחרים במצב פחות טוב ולכן נותנים להם יותר בהסכמי הייצוב.

רן סער: צריך להיות הפוך כאשר מי שטוב, צריך לתגמל אותו.

רן סער: בסוף אני אומר מה שאני כן חושב שהוועדה צריכה לעשות בעניין הזה.

חיים כץ: כנס למספרים.

חיים כץ: מה זה המינוס 61?

רן סער: אני אסביר.

רן סער: אנחנו רואים כאן הסכם ייצוב כל שנה לנפש.

חיים כץ: הגדר הסכם ייצוב.

רן סער: אני אכנס לנושא הזה.

רן סער: השיטה היום במדינת ישראל היא שיטה קלוקלת ומדוע.

רן סער: הקופות מקבלות כסף מהמדינה והן מממנות את כל מערכת הבריאות.

רן סער: אנחנו משלמים לכל הספקים כולל לבתי חולים.

רן סער: משום שהמדינה מממנת את הקופות בחסר, כל שלוש שנים אני עולה למשרד האוצר, מתחנן על נפשי, עושה משא ומתן ונותנים לי תקציב שהוא לא בבסיס התקציב, הוא טוב לתזרים המזומנים שלי כדי שאני אוכל לשלם לספקים.

חיים כץ: כמה הם נותנים לך בחסר פר בן אדם בשנה?

רן סער: לצורך העניין, אפשר לראות כאן.

רן סער: כאן זה ממוצע לבן אדם ואנחנו רואים.

חיים כץ: ה-61 זה לבן אדם?

רן סער: לא.

רן סער: אני לא יודע לומר לך עכשיו לבן אדם אבל אני יכול להגיד לך בסך הכול בכסף.

חיים כץ: סך הכול בכסף, חלק למספר המטופלים שלך והגעת לבן אדם.

רן סער: בסדר.

רן סער: יש לי כאן את המשנה שלי שהוא איש הכספים הכי טוב במערכת והוא יאמר לנו כמה זה לבן אדם.

קריאה: 150 שקלים לבן אדם.

חיים כץ: לשנה?

קריאה: כן.

חיים כץ: זה מה שאתה מקבל מהמדינה?

רן סער: לא.

רן סער: זה החסר.

חיים כץ: ומה אתה מקבל?

קריאה: הוא מקבל מהמדינה בערך 150 שקלים לבן אדם אבל הוא מקבל אותם הרבה פעמים בדיעבד.

חיים כץ: מה הוא מקבל מהמדינה?

חיים כץ: תן לי מספר.

רן סער: בגדול נגיד 5,000.

חיים כץ: וחסרים לו 150 שקלים?

רן סער: כן.

חיים כץ: שלושה אחוזים.

רן סער: כן, אבל זה בבסיס כי כל הזמן זה ריבית דריבית.

רן סער: צריך להבין שזה צומח.

רן סער: אני אסביר.

רן סער: לפני 10 שנים הסכם הייצוב של כל הקופות עמד על 300 מיליון.

רן סער: נגיד.

רן סער: היום הוא עומד כבר על חמישה מיליארד.

רן סער: אם כן, זה חסר מאוד משמעותי במערכת אבל החסר הכי משמעותי הוא למכבי כי תמיד נותנים לנו פחות.

חיים כץ: כמה מטופלים יש לך?

רן סער: 2.5 מיליון.

חיים כץ: תכפיל ב-150.

חיים כץ: אתה בחמישה מיליון שקלים בשנה.

חיים כץ: בקושי ארבעה מיליון שקלים בשנה.

קריאה: לא.

חיים כץ: 400 מיליון.

קריאה: 400 מיליון.

חיים כץ: גירעון של 400 מיליון בשנה.

רן סער: הסכם הייצוב האחרון היה מיליארד ו-60 לשלוש שנים.

רן סער: מכבי משקיעה הרבה מאוד בקהילה.

רן סער: זה התחיל מזה שלמכבי לא היו בתי חולים והיה איזה חרם של הכללית.

חיים כץ: לפני שהיא משקיעה בקהילה, איך אתה סוגר את הגירעון הזה?

רן סער: אתה רוצה שאני אתייחס לזה?:

חיים כץ: בוודאי.

חיים כץ: אני רוצה לראות איפה אנחנו יכולים לעזור.

רן סער: אני אסביר לך.

רן סער: השיטה היא שיטה קלוקלת.

רן סער: נעזוב לרגע את הכסף.

רן סער: זאת אומרת, אני בגירעון.

חיים כץ: 400 מיליון.

רן סער: נגיד 100 מיליון.

רן סער: אז מה הבעיה?

רן סער: אני כבר בגירעון, נכון?

רן סער: אז הוא גדל ל-200 מיליון.

חיים כץ: אתה מקבל אשראים חופשי?

רן סער: אני לא צריך אשראי.

רן סער: אני מסתדר.

חיים כץ: מה זה אתה מסתדר?

חיים כץ: אתה היום בגירעון של 400 מיליון השנה, בשנה הבאה אתה בגירעון של 800 מיליון ובשנה שלישית אתה בגירעון של מיליארד ו-200.

רן סער: אנחנו מנהלים את זה.

רן סער: בשנה השלישית אתה מקבל כסף מזומן.

רן סער: בסופו של דבר אתה מקבל כסף מזומן בשנה השלישית.

חיים כץ: כמה כסף מזומן?

רן סער: בהסכם האחרון מכבי קיבלה מיליארד ו-60 מיליון.

חיים כץ: אז היה לה גירעון של 140 מיליון.

רן סער: משהו כזה.

רן סער: עם זה הסתדרנו.

רן סער: עכשיו, מגלגלים.

רן סער: למה זה רע?

רן סער: זה רע.

רן סער: כשלך יש גירעון, הגירעון קצת גדל.

רן סער: אם אתה לא מתנהל בקפדנות, הגירעון שלך גדל.

רן סער: אני אומר אחרת: תן לי את מה שמגיע לי, את מה שאני צריך, תן לי את זה במדד קבוע ומסודר, כמו שצריך, ותחייב אותי לעמוד באיזון כלכלי.

רן סער: אם אני לא עומד באיזון כלכלי, תפטר אותי.

חיים כץ: כמה עובדים במכבי שהם לא רופאים?

רן סער: יש בערך 8,000 עובדים, 7,000 עובדים פלוס.

רן סער: פלוס עוד 1,000 רופאים שכירים.

חיים כץ: לא רופאים.

רן סער: 7,000.

חיים כץ: זה ה-אובר הד שלך?

רן סער: זה הבסיס.

רן סער: כן, זה ה-אובר הד.

חיים כץ: כמה ההוצאות שלך על שכר?

רן סער: אני לא רוצה לשלוף לך.

חיים כץ: איש הכספים, כמה הוצאות על שכר?

חיים כץ: כמה אחוז מהמחזור שלך הוא על שכר?

חיים כץ: באחוזים.

קריאה: 22 אחוזים.

חיים כץ: השכר שלך נמוך.

רן סער: לא.

רן סער: צריך להבין.

רן סער: 40 אחוזים מהתקציב הולכים לבתי חולים.

רן סער: כמעט 30 אחוזים הולכים לתרופות.

רן סער: 22 אחוזים או 20 אחוזים הולכים לשכר וכל השאר נשאר לדברים אחרים.

רן סער: אין לך הרבה גמישות.

חיים כץ: אם יש לך 22 אחוזים שכר, כמה רכש יש לך?

קריאה: 11 מיליארד.

חיים כץ: שם אתה יכול לסגור את הגירעון.

רן סער: לא.

רן סער: רכש עם בתי חולים והכול.

חיים כץ: שם אתה יכול לסגור את הגירעון.

רן סער: ממש לא.

רן סער: 40 אחוזים הם בתי חולים.

רן סער: תחשוב שכמעט חצי.

חיים כץ: אנחנו עכשיו מדברים על כסף.

חיים כץ: 40 אחוזים מכמה?

רן סער: אם נגיד התקציב של מכבי הוא 17 מיליארד או משהו כזה, אז 40 אחוזים מהסכום הזה הולכים לבתי חולים.

קריאה: והמדינה קובעת כמה הוא ישלם לכל בתי החולים.

רן סער: אני לא שולט בתעריפים של בתי חולים.

חיים כץ: רן, זה לא נהוג מה אני עושה עכשיו, אבל יש כאן חבר כנסת שאמר לי שהוא מנהל ועדה והוא רוצה לומר כמה מלים.

חיים כץ: כנראה הוא רוצה לברך אותך.

יעקב אשר: תן לו לסיים.

חיים כץ: לא.

חיים כץ: הוא לא יסיים כל כך מהר.

חיים כץ: אנחנו חורגים ממנהגנו ומכבדים את יושב ראש ועדת החוקה של הכנסת כי אנחנו יודעים שנצטרך להגיע אליו.

חיים כץ: יעקב, אנחנו רוצים שתבין.

חיים כץ: מי שיודע לקבל, צריך לדעת לתת, ומי שיודע לתת, צריך לדעת לקבל.

חיים כץ: אנחנו נתנו לך עכשיו.

חיים כץ: בבקשה.

יעקב אשר: המילה נותן, זה דו כיווני.

יעקב אשר: נ' לפה ו-נ' לשם.

יעקב אשר: באתי לראות את יושב ראש הוועדה.

יעקב אשר: זה תמיד עונג בשבילי אבל באתי לכאן גם לכבוד רן סעד.

יעקב אשר: אני מכיר את רן עוד כמנהל המחוז בבני ברק עת הייתי ראש עיר ובאמת ביחד בנינו את אחת המרפאות הגדולות והיפות בארץ.

יעקב אשר: אני חושב שרן מאתגר את הקופות האחרות - וזה טוב – שתהיה תחרות טובה.

יעקב אשר: אני מפרגן גם לו וגם לקופות האחרות, אבל בהחלט רן מוביל.

יעקב אשר: בקורונה היה להם אירוע מאתגר לא קטן בבני ברק, גם בתור הקופה הגדולה בבני ברק, והם בהחלט התמודדו עם כל המשבר שהיה והתמודדו טוב והתאימו את עצמם תוך כדי תנועה.

יעקב אשר: גם אם יש ביקורת כזו או אחרת, יש לך עם מי לדבר, יש לך למי להעביר את הביקורת והיא מטופלת.

יעקב אשר: יש נושא אחד שאני חושב שגם כאן

יעקב אשר: מכבי ורן יכולים להיותך הראשונים במחנה אבל אני חושב שבסוף אתה צריך להוביל ואני מדבר על הנושא הזה של אשפוז ביתי.

יעקב אשר: אם מדינת ישראל תעבור לאשפוז הביתי בצורה נכונה וחכמה, אני אומר לך כי אני יודע כמה אנשים מבוגרים קרובים ללבך, אני יודע כמה זה תמיד תופס אותך בכל דיון ואתה שואל ישר על הקשישים.

יעקב אשר: אשפוז ביתי, ואני אומר את זה כבן להורים קשישים שהם לא במכבי.

חיים כץ: בטח.

חיים כץ: הצעירים במכבי.

יעקב אשר: אשפוז הביתי, קידום התכנית הזאת, זאת הצלת נפשות.

יעקב אשר: זאת מניעה של תורים בבתי חולים, זאת מניעה של הזקנה או הזקן במסדרון, זאת מניעה של קבלת חיידקים אצל האנשים הכי חלשים.

יעקב אשר: האשפוז הביתי הוא האתגר החדש שלדעתי אתה כיושב ראש צריך להוביל אותו ולהוליך אותו מול משרד הבריאות.

יעקב אשר: אני חושב שרן יכול להיות המוביל.

יעקב אשר: קנאת סופרים תרבה חכמה אצל כולם.

יעקב אשר: לשם כך באתי לכאן, גם לעודד לגבי העתיד וגם להודות לו על העבר ולהודות לך גם על העבר - אתה זוכר ואני זוכר חוקים נהדרים שהעברת כיושב ראש ועדה – וגם על מה שמחכה לנו בהמשך הדרך.

חיים כץ: תודה רבה.

חיים כץ: לפרוטוקול.

חיים כץ: יעקב אשר הציל את בני ברק.

חיים כץ: הוא, ביזמות שלו, בנה את כל הבניינים סביב בני ברק, הביא מיסוי והציל את בני ברק.

חיים כץ: אם לא, בני ברק היום הייתה בסוציו מינוס אחד.

חיים כץ: היכן שהיא נמצאת היום, זה הרבה בזכותו כי הוא בחשיבה היצירתית שלו – לפרוטוקול – הציל את בני ברק.

חיים כץ: בשם הוועדה הזאת שבאה לדאוג לרווחה ולפרט, תודה רבה שמנעת לנו הרבה מאוד דיונים כאן על איך אנחנו מצילים את בני ברק כי אתה באמת הצלת אותה.

יעקב אשר: תודה רבה וסליחה על ההתפרצות.

רן סער: תודה.

רן סער: אני אמשיך.

רן סער: לפני שנים התחלנו להשקיע מאוד בקהילה.

חיים כץ: ברחת לנו מהגירעון, אבל בסדר.

יעקב אשר: תענה לו על הגירעון.

יעקב אשר: אל תברח.

רן סער: אני לא בורח.

רן סער: אני יודע שאני פחות גירעוני מכל הקופות.

חיים כץ: אנחנו לא באים בביקורת.

חיים כץ: אנחנו באים לעזור.

חיים כץ: אם אנחנו לא נדע, לא נוכל לעזור.

חיים כץ: אנחנו באים ממקום טוב.

חיים כץ: אנחנו לא באים חלילה ממקום רע.

רן סער: אתה מאמין באחריות?

חיים כץ: כן, אבל אם אני יכול לעזור.

רן סער: אתה מאמין שאדם צריך לקחת אחריות?

רן סער: ארגון צריך לקחת אחריות?

חיים כץ: כן, אבל לא תמיד זה מספיק.

רן סער: במצב הנוכחי קשה לקחת אחריות כי מתקצבים אותך בגירעון.

רן סער: תקצב אותי בצורה ראויה ותדרוש ממני אחריות.

חיים כץ: אם אני הייתי מנכ"ל מכבי – ואני לא ואין לי יומרות כאלה – הייתי בא לוועדת העבודה והרווחה שדנה במכבי, שם את השקף הראשון שמראה את הגירעון של הקופה.

חיים כץ: הייתי אומר שעל מנת לתת שירותים איכותיים כמו שאנחנו נותנים, ואנחנו לא רוצים להוריד את הרמה, צריכים 1, 2, 3, 4 ואני פונה לוועדה שתביא לי את 1, 2, 3, 4, תודה רבה.

רן סער: אני אלמד לפעם הבאה.

רן סער: בסדר.

רן סער: אנחנו מאוד משקיעים בקהילה ואנחנו רואים שאנחנו פחות הולכים למיון, אנחנו פחות מתאשפזים, ואגב, מכבי היא הקופה שמזדקנת הכי מהר.

רן סער: פעם היינו צעירים והיום אנחנו מזדקנים.

חיים כץ: כי כל שנה אתם עולים בשנה.

רן סער: יחסית לאחרים.

רן סער: בעוד כמה שנים אנחנו נהיה יותר זקנים מהכללית.

חיים כץ: למה אתם מזדקנים יותר אם אתם הכי צעירים?

חיים כץ: מצטרפים אליכם תינוקות שמורידים את הממוצע.

רן סער: אני נכנסתי לתחרות כי הבנתי שמכבי לא יולדת והיום אנחנו יולדים, כדי לעצור את ההזדקנות המהירה.

חיים כץ: מה הגיל הממוצע שלכם?

רן סער: לדעתי הוא 33.

רן סער: נדמה לי.

רן סער: אני רוצה לדבר קצת על בעיות במערכת.

רן סער: אחת הבעיות המרכזיות היא באמת מחסור לאומי ברופאים.

רן סער: האמת היא שמה שאנחנו רואים כאן במצגת הזאת, בגרפים השמאליים, במקצועות השונים אתה רואה את הגילאים.

חיים כץ: הגרף השמאלי.

חיים כץ: ההתמחות ברפואה.

חיים כץ: מספר התחלות התמחות ברפואה, מקצועות נבחרים, עד 2018.

רן סער: נכון.

רן סער: אנחנו רואים שהגרף פחות או יותר יציב.

רן סער: בגרף הימני אנחנו רואים שהרופאים הולכים ומזדקנים ואנחנו רואים שהרופאים הצעירים הולכים ומתמעטים.

רן סער: זאת אומרת, אנחנו לקראת משבר הרבה יותר גדול בתחום הרופאים.

רן סער: אם לא יהיו לנו יותר התחלות של רופאים בצורה דרמטית -- -

חיים כץ: 22 אחוזים מהרופאים שלך הם בני 67.

היבה יזבק: קשה לנו לעקוב.

היבה יזבק: זה מאוד קטן.

קריאה: בוועדות אחרות על כל עמדה מונח אייפד וכאן, בחדר הזה, אין.

חיים כץ: מה נותן האייפד?

קריאה: יש לי את המצגת בבירור.

קריאה: כאן אני לא רואה כלום.

חיים כץ: שם אלה ועדות של חשובים.

רן סער: רואים את הגרף איך שהוא עולה.

רן סער: משמאל לימין, אלה הרופאים שהולכים ומתבגרים.

רן סער: מימין אנחנו רואים את אחוז הרופאים הצעירים שהולך ויורד.

רן סער: הפתרון לדבר הזה הוא בעיקר התמחויות.

רן סער: מי ששולט היום בהתמחויות זאת הר"י.

רן סער: כל ההתמחויות מתבצעות בבתי חולים למרות שרוב הרפואה היא בקהילה.

רן סער: ניתן לייצר שדות התמחות בקהילה.

רן סער: מול הרי"י זה מאוד קשה.

רן סער: לקח לנו שבע שנים לייצר חלקיק התמחות של ילדים בקהילה והיום בקהילה יש רק רפואת המשפחה, ילדים זה מקצוע קהילתי בעיקרו, חלק מהאורתופדיה היא קהילתית, הגניקולוגיה ברובה היא קהילתית, וצריכים לייצר התמחויות בקהילה ובכך נוכל להגדיל את מספר הרופאים.

רן סער: כל שנה יש כ-500 רופאים שלא מוצאים התמחות.

קריאה: מקבלים דמי אבטלה.

רן סער: נכון.

חיים כץ: מצד אחד יש חוסר כזה גדול ברופאים והמתמחים צריכים לעשות תורנויות של 26 שעות.

רן סער: אין גם שדות התמחות כי אין מספיק מתמחים בבתי החולים.

רן סער: אין תקנים למתמחים.

רן סער: זאת אומרת, אם היית מייצר שדות התמחות בקהילה, יכולת להוסיף כל שנה מאות רבות של רופאים.

חיים כץ: יש 500 אנשים שמסיימים את הלימודים ואין להם מקום להתמחות?

חיים כץ: כל שנה?

רן סער: בכל רגע נתון יש 500.

רן סער: בוא נגיד את זה כך.

רן סער: בכל רגע נתון יש 500, חלקם משנה קודמת וחלקם מהשנה וכיוצא בזה.

רן סער: בכל רגע נתון יש 500 רופאים.

חיים כץ: כמה מהם קבועים?

רן סער: קבועים באיזה מובן?

חיים כץ: שהם כבר שנים.

רן סער: אני לא יודע להגיד לך.

חיים כץ: הוא לא אומר 500 מתחלפים.

חיים כץ: אם יש 400 קבועים שלא הלכו להתמחות, זאת אומרת שיש 100 מתחלפים.

רן סער: לא.

רן סער: יש יותר.

חיים כץ: כי ה-400 הם קבועים לאורך שנים.

חיים כץ: זאת נקודה שמאוד חשובה כאן במגרש הזה.

רן סער: נכון.

רן סער: יש יותר.

היבה יזבק: איך אתם חושבים שאפשר לפתור את העניין הזה של הכמות המאוד גדולה של המתמחים?

רן סער: היום מי ששולט בכל נושא ההתמחות זה הר"י וקשה להזיז את הרי"י מהמקום שבו הם נמצאים.

רן סער: אם היינו יודעים לייצר חלק יותר גדול מההתמחויות בתוך הקהילה, יכולנו ליצר פול יותר גדול כולל של מתמחים.

רן סער: זה הרעיון.

חיים כץ: מה שאמרת זה דבר מאוד יפה, מאוד יצירתי ואפשר לפתור אותו.

חיים כץ: אם אנחנו ננתח, אם אתה כמכבי תנתח את הפול של ה-500 האלה ותראה מי מהם יושבים כבר שלוש שנים כמתמחים קבועים כאשר לצורך העניין אין להם תקן שלוש שנים, זאת אומרת שהם פחות סטארים.

רן סער: נכון.

חיים כץ: אם הם פחות סטארים, יכול להיות שהם לא טובים לקרדיולוגיה והם טובים לרפואת משפחה, לאבחונים.

חיים כץ: אם אתה מנטר את ה-500, רואה מי מהם הרבה זמן לא מצא התמחות, אתה מציע להם שאתם תעשו התמחות בקהילת משפחה, בקהילת ילדים, ואז קודם כל תראה שהמסגרת של ה-500 יורדת ל-100 ואז אתה גם יוצר לך מקום.

חיים כץ: אתה לא רוצה לקחת את חיים כץ שאין לו יכולות לקרדיולוגיה אבל הוא יוכל להיות פנימאי.

חיים כץ: בתחילת הדרך הוא יכול להיות מצוין, ניתן לו להיות פנימאי ונגיד לו שהוא יהיה פנימאי או רופא משפחה לאבחון כי הוא מאבחן טוב.

רן סער: אני אגיד לך משהו.

רן סער: קודם כל, אתה חכם.

חיים כץ: תרשמי בפרוטוקול מה שהוא אמר.

רן סער: אבל על הדרך העלבת את סמנכ"לית אסטרטגיה שלי, דוקטור מירי מזרחי שהיא רופאת משפחה והיא לא חושבת שצריכים לקבל פחות טובים.

חיים כץ: מי שהגיע לרפואה, הוא טוב.

חיים כץ: בואו נתחיל בזה.

חיים כץ: מי שלמד רפואה, הוא טוב.

חיים כץ: יחד עם זאת, בעקומת גאוס, יש תמיד 5 אחוזים למעלה, 5 אחוזים למטה ויש את האמצע.

חיים כץ: תמיד.

חיים כץ: גם ה-5 אחוזים של הרפואה, אם הם היו הולכים למשהו אחר, הם היו מעולים.

חיים כץ: אם הם לא מוצאים התמחות, אפשר להפנות אותם ולפתור את הבעיה.

חיים כץ: אנחנו צריכים להיות יצירתיים.

מירי מזרחי: הסוגיה המרכזית היא באמת להקצות תקנים נוספים, והיום לא מקצים תקנים נוספים, להתמחות בקהילה ולשנות את הסילבוס בעזרתו של הר"י שיסכימו לשנות כי רפואת ילדים, כפי שרן תיאר, זאת ממש רפואה בקהילה.

חיים כץ: יש לנו כמה בעיות.

חיים כץ: יש לנו בעיות בגריאטריה כאשר אין מתמחים כי זה לא מקצוע סקסי.

מירי מזרחי: נכון.

מירי מזרחי: בכל התחומים אפשר לעשות עוד התמחות בקהילה.

רן סער: למה שגריאטריה יהיה בבית חולים?

רן סער: שיהיה בקהילה.

חיים כץ: גריאטריה זה לא מקצוע סקסי.

חיים כץ: רוני גמזו, עת היה מנכ"ל משרד הבריאות, רצה לעשות הכשרה של שנה בגריאטריה.

חיים כץ: אני לא חושב שזה נכון כי תחלואה של מבוגרים היא תחלואה מיוחדת שצריך להשקיע בה וצריך ללמוד אותה.

רן סער: בגריאטריה לא חייבים להתמחות בבית חולים.

מירי מזרחי: בגריאטריה אפשר להתמחות בקהילה.

מירי מזרחי: הזקנים נמצאים בקהילה.

חיים כץ: אצל פנימאי?

מירי מזרחי: לא.

מירי מזרחי: יש לנו רופאים מומחים בגריאטריה שיכולים ללמד גריאטריה בקהילה.

מירי מזרחי: בסוף רובנו חיים בקהילה.

אורלי פרומן: אתם שותפים לוועדה שהרי"י הקים?

רן סער: אנחנו שותפים אבל הר"י זזה בקצב.

חיים כץ: אל תגיד דברים כאלה.

חיים כץ: אתה לא יכול להגיד כאן משהו לא טוב על הר"י.

רן סער: בסדר.

רן סער: סליחה.

רן סער: דיבר יעקב אשר על אשפוז בבית.

רן סער: העולם כולו הולך לקהילה, הולך לבית, וניתן לעשות הרבה מאוד פעילויות.

חיים כץ: בכמה זה מוזיל את העלויות?

רן סער: יש כאן נתון.

רן סער: אשפוז בבית עולה חצי מאשפוז בבית חולים.

חיים כץ: דבר במספרים.

חיים כץ: כמה עולה?

רן סער: 1,270 שקלים בבית, 2,240 בבית חולים.

חיים כץ: למה 1,270 שקלים בבית?

חיים כץ: למנה כל כך יקר?

רן סער: בסופו של דבר הדבר הכי יקר זה כוח אדם רפואי.

חיים כץ: באשפוז בבית, כמה פעמים באים לבקר אותו?

רן סער: לפחות פעם ביום.

רן סער: אתה צריך להביא את הרופא ואת הצוותים הביתה.

רן סער: זה עולה כסף.

חיים כץ: 1,270 שקלים ליום?

רן סער: היום, כשאתה מגיע לבית חולים ואתה אדם קשיש והמערכת החיסונית שלך נמוכה, יש סיכוי שאם אתה מאושפז בפנימית, אתה תתפוס שם איזשהו משהו.

רן סער: אם הבית שלך מתאים – לא כל בית מתאים – אנחנו היום יודעים לתת אשפוז בבית.

רן סער: אנחנו כבר עושים את זה ברמה של פיילוט.

רן סער: כדי שזה יקרה, המדינה צריכה להיות מאחורי זה.

רן סער: שנית, צריכים לייצר וין-וין בית קופת חולים לבית בתי החולים ושלא תהיה תחרות בעניין הזה כי בית החולים מנסה לשמור אצלו את החולים והוא לא רוצה לשחרר.

חיים כץ: למרות שהוא בתפוסה גבוהה.

רן סער: למרות שהוא בתפוסה גבוהה, כי הוא מרוויח על החולה במסדרון.

רן סער: צריך להבין את זה.

רן סער: גם הוא בגירעון והוא רוצה להרוויח על החולה במסדרון.

חיים כץ: שמהתחלה לא יכניס אותו לחדר.

רן סער: זה סיפור אחר.

רן סער: לכן צריך לייצר כאן איזשהו מהלך לאומי.

רן סער: אני אשמח אם זה יעלה כאן בוועדה עם כל הקופות ועם בתי החולים.

רן סער: זה נושא שלדעתי יכול לפתור הרבה מאוד מבעיות בתי החולים ומבעיות האזרחים במדינת ישראל.

רן סער: אגב, זה נכון גם לשיקום בבית.

רן סער: אנחנו יודעים לתת שיקום בבית בצורה טובה מאוד.

רן סער: שני הדברים האלה ביחס פלוס מיטות המשכיות יכולים לייצר כאן הרבה אפקטיביות.

רן סער: דהיינו, בפחות כסף לתת בריאות.

רן סער: אני רוצה לומר מילה על רפואת העתיד.

רן סער: רפואת העתיד היא הרבה מאוד טכנולוגיה, הרבה מאוד רפואה מרחוק, הרבה מאוד ניטור מרחוק.

רן סער: כל העולם הולך לשם.

רן סער: מכבי ומדינת ישראל מובילים.

רן סער: אין ספק.

רן סער: אני מניח שאנחנו בעוד כמה שנים נייצר הרבה מאוד רפואה מרחוק.

רן סער: הקורונה הייתה זרז מאוד גדול.

רן סער: אני תכף אראה את זה.

רן סער: ביום אחד הרופאים שלנו עברו לרופאים מרחוק כי פחדו להידבק והמטופלים פחדו להגיע.

רן סער: תכף אני אראה את זה.

רן סער: יש לנו מרכז חדשנות.

רן סער: אני רוצה לומר שלוש מלים על שלושה פרויקטים.

רן סער: פרויקט אחד הוא KMB, זאת בינה מלאכותית שמבוססת על 700 מיליון מפגשים של רופאי מכבי שהיום משרתת רק את חברי מכבי ובעצם אתה ניגש לבינה המלאכותית, כאילו אתה נמצא בחדר של רופא ואני מאפשר לך בסוף להגיע לרופא אם אתה צריך.

רן סער: הרופא לא צריך לשאול אותך את כל השאלות, את האנמנזיה, הבינה המלאכותית עושה לו את זה והוא מרחוק נותן לך טיפול.

רן סער: הוא יכול לתת לך מרשמים, הוא יכול להפנות אותך לבית חולים, הוא יכול לעשות לך בדיקות.

רן סער: זה דבר מדהים.

רן סער: חברה של חברת הכנסת היא זו שעמדה מאחורי הפרויקט הזה.

רן סער: יש לנו פתולוג שהוא בינה מלאכותית.

רן סער: משום שאין לו עדיין FBA, הוא משמש כחוות דעת שנייה.

רן סער: הוא נותן בפרוסטטה ובסרטן השד.

רן סער: זאת אומרת, הרופא יושב על הפתולוגיה ולאחר מכן אנחנו מעבירים את זה לבינה המלאכותית והיא גילתה סרטנים שהרופא החמיץ.

רן סער: הרופא בסוף הוא בן אדם, הוא עייף, המחשב לומד מאוד מאוד מהר.

רן סער: בעוד כמה חודשים הוא ידע כבר על סרטן הריאות והוא יודע לפענח סרטן ברמה של רופא אלא שהוא עדיין מחשב ואין לנו אישור להשתמש בו לבד אבל הוא משמש כחוות דעת שנייה.

רן סער: הדבר השלישי זה מכבי רד, זה הובר לרפואה.

רן סער: יש לנו היום אפליקציה.

רן סער: יש לך משהו בעין, אתה לא צריך למיון אלא אתה לוחץ ואומר שיש לך משהו בעין.

רן סער: אומרים לך שיש רופא במקום זה וזה, יש תור, סע והוא יטפל בך.

חיים כץ: מנה משך ההמתנה?

מירי מזרחי: שעה ו-10 דקות מרגע הלחיצה עד ההגעה.

היבה יזבק: עד כמה זה מונגש מבחינת שפות?

מירי מזרחי: באפליקציה זה בעברית אבל כשמתקשרים למעלה, שם יש את השפות.

רן סער: למוקד שלנו.

היבה יזבק: אם כן, האפליקציה היא רק בעברית.

רן סער: כן.

רן סער: זאת השחיקה הדמוגרפית מ-1995.

רן סער: אני לא אכנס כאן לנתונים.

רן סער: זה מציג כאן כאילו שחסרים במערכת כמעט 12 מיליארד שקלים.

רן סער: ברור שמאז התייעלנו וזה לא הכסף שחסר במערכת.

רן סער: יש גם פער בין מדד של יום אשפוז שלפיו מעלים את התעריפים בבתי החולים לבית הפער מהמדד הדמוגרפי.

רן סער: מדד דמוגרפי הוא מדד אובייקטיבי.

רן סער: מדד אשפוז הוא מדד שנקבע על ידי ועדה.

רן סער: יש כאן עוד כמה מיליארדים.

רן סער: השורה התחתונה, כי דיברנו על זה קודם, אני ארוץ קדימה, אני מעריך שבכל המערכת, בבסיס, חסרים בערך חמישה, שישה, שבעה מיליארד שקלים.

רן סער: זה מה שחסר במערכת ואת זה צריך להזרים למערכת ולאפשר לה להיות מתוגמלת ולהפסיק את השיטה הזאת של הסכמי הייצוב.

רן סער: דיברנו על זה קודם ואני לא אדבר על זה עכשיו.

רן סער: רגולציה וצרכים.

רן סער: על האשפוז הביתי דיברנו.

רן סער: לגבי האשפוז ההמשכי, אמרתי לכם שהוא עולה הרבה פחות, להקים מיטה ושוטף.

רן סער: על התמחויות דיברנו.

רן סער: כל הנושא של הרפואה מרחוק צריך לקבל רגולציה מסודרת כי הוא עדיין לא לגמרי מסודר.

רן סער: על שיטת התקצוב דיברנו.

רן סער: על התחרות בין הקופות דיברנו ואמרנו לשמר את התחרות.

רן סער: אני אומר כמה מלים על הקורונה ובזה אני אסיים.

רן סער: צריך לזכור, ולא כולם יודעים את זה, ש-90 אחוזים מחולי הקורונה בגל הקודם, וגם עכשיו, מטופלים בבית.

רן סער: זאת אומרת, טופלו על ידי קופות החולים.

רן סער: רובם היו חולים קלים, לא היו חולים קשים, אבל עדיין הם ישבו בבית בבידוד, חולים והיה צריך לטפל בהם, וגם היו צריכים לטפל בהם אם היו להם בעיות אחרות.

רן סער: קופות החולים טיפלו בהם בצורה מאוד מאוד טובה.

רן סער: צריך גם להבין את מה שאמרתי קודם.

רן סער: אנשים המשיכו להיות חולים.

רן סער: בתי החולים הורידו פעילות בצורה דרמטית בהנחיית משרד הבריאות.

רן סער: אנחנו בעצם התחלנו לתת רפואה מרחוק ותוך כמה ימים, 80 אחוזים הרפואה שלנו ניתנה מרחוק על ידי רופאים.

רן סער: זה אפשר את המשך השירות הרפואי.

רן סער: אני חושב שזאת הייתה הצלחה מאוד גדולה והיה זרז לקראת העתיד.

רן סער: היינו מאוד יצירתיים.

רן סער: איש במכבי המציא כספומט של קורונה.

רן סער: כפי שאתם רואים כאן, בתמונה משמאל, נותן הדגימה עומד במקום הממוזג הזה, עומד ובאמצעות זרועות הדוגם בעצם דוגם כך שהוא לא צריך לעמוד מכוסה כולו והוא בתנאים טובים, כך שהוא יכול לעמוד שם כמה שעות וליטול דגימות קורונה.

רן סער: היו לנו עמדות ניידות.

רן סער: יצירתיות כזו ואחרת.

רן סער: ממש מדהים.

רן סער: חלקם שווקו לעולם והיום בעולם יש אפילו רכישות של העמדות האלה.

רן סער: כמו שאמרתי, מכבי טיפלה ב-5,000 חולים בבית.

רן סער: הקמנו מוקד שלם שטיפל מרחוק באנשים האלה ועשה זאת באמצעים מיוחדים.

רן סער: זה אומר ש-600 אחים ואחיות טיפלו והגיעו לבתים, רופאים, עובדי מינהל, כולם עבדו בבית החולים המקוון הזה, בית חולים של אלפי חולים.

רן סער: אפרופו הקשישים.

רן סער: הייתה הרבה מאוד בדידות בתקופה הזאת.

רן סער: אנשים עריריים שלא אכלו כמו שצריך, שלא קיבלו תרופות כמו שצריך, ולמרות שזאת לא הייתה עבודה שלנו שיתפנו פעולה – אפרופו השותפות עליה דיברתי קודם – עם עמותות כמו עזר מציון ואחרות והבאנו אוכל לבתים וחילקנו תרופות בבית ועוד כהנה וכהנה.

רן סער: לקראת החורף זה יהיה דבר מאוד מאוד משמעותי.

חיים כץ: מה זה אומר?

רן סער: תחשוב שבגל האחרון היו עשרות אלפים ואולי מאות אלפים אנשים שהיו בודדים בביתם.

רן סער: חלקם קומפיטנטיים יותר וחלקם פחות.

רן סער: לא לכולם הייתה עזרה.

רן סער: חלקם לא הצליחו לקבל תזונה כמו שצריך, חלקם פחדו להגיע לבית המרקחת ולא קיבלו תרופות.

רן סער: אנחנו כקופת חולים טיפלנו בהבאת אוכל אליהם באמצעות עמותות אבל לקחנו את זה על אחריותנו וגם דאגנו לאלפי משלוחים של תרופות למטופלים.

רן סער: לקראת החורף הקרוב – ותכף אני אדבר על הקורונה בחורף – אנחנו מניחים שהמצב הזה יחזור.

רן סער: אם במהלך הקודם לא היה זמן להתכונן, הרי שעכשיו יש זמן להתכונן.

רן סער: צריך להתכונן לטפל בקשישים.

חיים כץ: אני חושב על מה שאתה אומר ואני שואל איך אנחנו מוצאים פתרון.

חיים כץ: פתרון לראש.

חיים כץ: קודם כל זה זמן תגובה של הבדיקה.

חיים כץ: בחורף יהיו הרבה שפעות.

חיים כץ: יושב בן אדם בבית והוא מצונן, יש לו קצת חום ושפעת והוא נלחץ.

חיים כץ: הוא אומר שעם שפעת הוא יודע להתמודד אבל לקורונה אולי יש השפעות אחרות.

חיים כץ: זמן התגובה של הבדיקה, חשוב לצמצם אותו.

חיים כץ: אם אתה יודע להביא תשובה לבדיקה תוך שעה או שעתיים, הבן יודע שאין לו קורונה.

חיים כץ: אם הוא צריך לחכות 48 שעות או 72 שעות, הוא משתגע.

חיים כץ: זאת אומרת, זמן התשובה של הבדיקה יכול להוות גורם אדיר בשקט הנפשי שיש לבן אדם כי חוסר אינפורמציה הוא אחד המובילים לטרגדיה.

חיים כץ: אם הוא לא יודע, יש לו בעיה.

חיים כץ: איך אנחנו במערכת הבריאות מגיעים לזמן תגובה מהיר וניתן.

חיים כץ: אני מכיר מישהו שעשה בדיקה ואחרי שעתיים הודיעו לו שהוא שלילי.

חיים כץ: זאת אומרת, זה אפשרי.

רן סער: קודם כל, יש שיפור מאוד מאוד משמעותי לעומת מה שהיה כאן בחורף.

חיים כץ: מה זה אומר?

רן סער: זה אומר שבחורף לצערי בנו את התהליך לא על קופות החולים ומד"א הלכו באיזשהם תהליכים.

חיים כץ: היום יש לכם מעבדות?

רן סער: כן.

רן סער: תכף אני אסביר לך.

רן סער: לפני, לדעתי בתחילת מאי, סוכם להעביר לקופות החולים.

רן סער: קופת חולים יודעת לקחת בדיקות והיא יודעת לתת תוצאות מהר.

חיים כץ: מה זה מהר?

רן סער: לא כמו שאתה רוצה אבל אני אפרט לך.

רן סער: בשלב מסוים כבר התחלנו לעמוד ב-24 שעות.

חיים כץ: זה הרבה זמן.

רן סער: לעומת חמישה-שישה ימים.

חיים כץ: זה הרבה זמן.

חיים כץ: 24 שעות, בן אדם משתגע.

רן סער: זה לא ישתנה.

רן סער: אתה מדבר על מכשור המוני, אתה מדבר על מכשור שאתה צריך לנייד למעבדה.

רן סער: באנגליה למשל הלכו בשיטה אחרת לחלוטין.

רן סער: בכל בתי המרקחת באנגליה פיזרו מכשירים פחות טובים, פחות מדויקים, שיודעים לתת תשובה תוך 20 דקות.

חיים כץ: איזה אחוז דיוק?

רן סער: פחות.

רן סער: אם הדיוק במכשירים שלנו הוא 70 אחוזים, שם זה משהו בין 70 -50, שזה הרבה פחות.

חיים כץ: אם כן, תן שתי תשובות.

חיים כץ: תוך 20 דקות אתה אומר לו ש-50 אחוזים אין לו קורונה.

רן סער: אבל זה עובד לשני הכיוונים.

חיים כץ: בסדר אבל אחרי 24 שעות אתה אומר לו.

חיים כץ: אם לא, אתה משתגע במשך 24 שעות.

חיים כץ: כך נתת לו 24 שעות של תקווה.

אורלי פרומן: יש את הבדיקות שאפשר לקבל את התוצאה בשלוש שעות.

חיים כץ: באיזה אחוז דיוק?

היבה יזבק: אני לא יודעת.

חיים כץ: הוא אומר שאפשר לקבל תשובה אחרי 20 דקות ב-50 אחוזי דיוק.

היבה יזבק: גם שלוש שעות זה משהו סביר.

חיים כץ: באיזה אחוז דיוק?

חיים כץ: הוא לא יודע.

חיים כץ: היא אומרת שיש סוג של בדיקה של קורונה שאתה יודע לקבל תשובה אחרי שלוש שעות.

רן סער: יש מכשירים מקומיים שבודקים מספרים קטנים.

רן סער: מדינת ישראל הלכה על מכשירים גדולים שבודקים כמויות מאוד מאוד גדולות וניתן לבדוק אותם רק במעבדה.

חיים כץ: כמה עולה מכשיר כזה?

רן סער: מיליון וחצי דולר?

ציון אוליאל: בבתי חולים וגם אצלנו, שמנו במיונים מכשירים כאלה.

ציון אוליאל: הקיבולת שלהם היא מאוד קטנה.

רן סער: הקיבולת של המכשיר הזה היא מאוד קטנה.

רן סער: הוא עושה ארבע-חמש בדיקות בשעה.

ציון אוליאל: עד 16 בדיקות.

חיים כץ: כמה עולה מכשיר כזה.

ציון אוליאל: המכשיר לא עולה הרבה.

ציון אוליאל: המכשיר הוא זול.

ציון אוליאל: 100 אלף דולר והדגימה עולה 50 דולר.

חיים כץ: וכמה עולה המכשיר הגדול?

ציון אוליאל: בערך 300 אלף דולר אבל הוא עושה 1,000 בדיקות ביום.

חיים כץ: כמה מכשירים יש בארץ?

ציון אוליאל: כ-30 מכשירים.

חיים כץ: זאת אומרת, אתה יודע לעשות 30אלף בדיקות ביום.

ציון אוליאל: אם כולם היו עובדים סביב השעון, התשובה היא כן.

חיים כץ: מה זה יום?

חיים כץ: יום זה 8 שעות או 24 שעות?

ציון אוליאל: 20 שעות.

רן סער: המעבדה של מכבי היא היחידה שעובדת 24/7.

חיים כץ: כמה עובדים יש לך שם?

ציון אוליאל: 18.

חיים כץ: זאת אומרת, שישה אנשים במשמרת.

ציון אוליאל: תשעה.

ציון אוליאל: משמרות של 10 שעות.

ציון אוליאל: המכשיר צריך לעצור לארבע שעות לניקוי.

היבה יזבק: אבל לא כל המעבדות במדינת ישראל עובדות סביב השעון.

ציון אוליאל: נכון.

חיים כץ: אתה יודע שאתה חורג מחוקי העבודה בישראל.

ציון אוליאל: אתה צודק.

רן סער: רק בעת המגפה.

רן סער: אנחנו מגייסים עוד עובדים ונגייס כמה שצריך.

רן סער: הבעיה היא התמחות.

רן סער: זה לא כל כך פשוט לגייס עובדים.

רן סער: בכל אופן, אנחנו במכבי נערכים.

חיים כץ: אני אתפוס שיחה עם יואב קיש.

חיים כץ: צריך לתת מענה לנושא הבדיקות.

חיים כץ: הבדיקות האלה צריכות להיות הרבה יותר מהירות והן צריכות לכסות בחורף הרבה אנשים שאין להם קורונה.

רן סער: אני אסיים בשקף הזה.

רן סער: דילגתי על כמה שקפים.

רן סער: לקראת החורף, ואתה אמרת זה, בשיא החורף יש בשבוע אחד 200 אלף נדבקים בשפעת ובמחלות חורף, נגיד בשבוע האחרון של ינואר.

חיים כץ: וכמה זמן הם שוהים במחלה?

רן סער: לא משנה.

רן סער: כמה ימים.

חיים כץ: כי אם יש בשבוע אחד, אם זה מתפרס על שבועיים או על עשרה ימים, אתה מגיע ל-300 אלף חולים.

רן סער: בחורף יש כמעט 200 אלף שיש להם שפעת או מחלת חורף.

רן סער: בשיא הקורונה היו 3,000.

רן סער: בוא נחשוב על 200 אלף אנשים, ואתה אמרת את זה, שיש להם סימפטומים שהם גם סימפטומים של קורונה והם חוששים שיש להם קורונה והם הולכים למות.

רן סער: זה אומר שה-200 אלף האלה צובאים על המרפאות בקהילה והם בפאניקה.

רן סער: אם בקורונה, במרס, אפריל ומאי אמרנו שיש כאן בתי חולים וצריכים להיערך, ואין מכונות הנשמה וכיוצא בזה, אנחנו נערכנו.

רן סער: המשבר של החורף שיהיה משבר של הקהילה כי אנחנו נצטרך לטפל, לסדר, לארגן ולמיין 200 אלף חולים שחוששים שיש להם קורונה.

רן סער: דבר שני.

רן סער: יהיו חסרים חיסוני שפעת בחורף הזה.

חיים כץ: למה?

רן סער: כי כל הקופות הזמינו השנה 10 אחוזים או 15 אחוזים יותר ממה שהזמינו בשנה קודמת.

חיים כץ: אתה אומר שהשנה הרבה אנשים ירצו להתחסן.

רן סער: לא יודע אם כולם, אבל הרבה מאוד אנשים ירצו להתחסן ויהיו חסרים חיסונים.

רן סער: זה לא רק בישראל אלא בכל העולם.

רן סער: אין להשיג חיסונים נוספים.

רן סער: המדינה תצטרך לתעדף בצורה ברורה ואנחנו נאלץ לחסן רק את החלשים.

אורלי פרומן: אנחנו לא יודעים לייצר?

רן סער: לא.

חיים כץ: את הדברים האלה שלך לקחתי ואני אעביר לגורמים הנוגעים בדבר.

רן סער: אני לא יודע להיכן הלכו השמונה-תשעה מיליארד שקלים.

רן סער: אולי נציג משרד הבריאות יודע לאן הלך הכסף.

חיים כץ: הוא לא יודע.

רן סער: קיבלנו ממנו מעט מאוד.

רן סער: אני מאוד מקווה שלקר

רן סער: את החורף הקרוב יעזרו לנו לבנות את המערך כמו שצריך כדי שאנחנו נוכל לטפל.

רן סער: אנחנו הרבה יותר צנועים מהדרישות של בתי החולים עם הציודים היקרים.

רן סער: שמו שמונה-תשעה מיליארד שקלים בגל הקודם ועשינו חישוב שכל הקופות צריכות 800 מיליון שקלים כדי להתארגן לקראת החורף בשילוב עם קורונה.

רן סער: תודה רבה לכם.

חיים כץ: לפני שחברי הכנסת ידברו, נציג משרד הבריאות, הבנת את מה שהוא אמר.

ליאור אברהם ברק: מבין היטב.

חיים כץ: מה תעשה עם מה שהוא אמר?

ליאור אברהם ברק: המשרד פועל בכמה מישורים.

חיים כץ: לא.

חיים כץ: תגיד מה תעשה.

חיים כץ: עזוב מה הוא פועל.

חיים כץ: איפה אתה מביא לנו תוצאות.

חיים כץ: לפרוטוקול, שם ותפקיד.

ליאור אברהם ברק: ליאור ברק, פיקוח על קופות חולים, משרד הבריאות.

ליאור אברהם ברק: המשרד מגבש עכשיו תכנית לחיזוק הקהילה, להיערכות לחורף לקורונה.

ליאור אברהם ברק: אנחנו מסכימים עם רן שצריך להשקיע כאן לא מעט כספים.

ליאור אברהם ברק: כל שקל שנשקיע, ייתן תוצאות חיוביות.

חיים כץ: אתה לא עונה לשאלות שלי.

ליאור אברהם ברק: אני אומר שיש לנו תכנית שמגובשת.

חיים כץ: מה התכנית שלך?

ליאור אברהם ברק: התכנית מתחלקת לכמה מישורים.

ליאור אברהם ברק: האחד, אשפוז בית.

ליאור אברהם ברק: טיפולי בית.

חיים כץ: אתה לא מבין מה אני אומר.

חיים כץ: אני מסביר גרוע, אתה מבין טוב.

חיים כץ: בוא אני אסביר לך מחדש.

חיים כץ: אני אומר לך מה הבעיה שלי עכשיו.

חיים כץ: אנחנו הולכים לקראת החורף.

חיים כץ: יש לנו שתי בעיות כאשר האחת היא חיסוני שפעת והשנייה היא מהירות התגובה שלכם לבדיקת קורונה כי אנשים ישתגעו אם הם יחכו 24 שעות.

חיים כץ: איזו תשובה אתה יודע לתת לי לגבי צמצום הזמנים של המתנה לתוצאות בדיקה ואיך אתה מתייעל ומביא יותר חיסונים לשפעת?

חיים כץ: זו הבעיה שלי.

חיים כץ: אל תגיד לי אשפוזי בית וכולי.

חיים כץ: הבנתי ממנו.

חיים כץ: תאמין לי שהבנתי.

ליאור אברהם ברק: נענה גם על זה.

חיים כץ: רק על זה תענה.

חיים כץ: לא גם אלא רק.

ליאור אברהם ברק: חיסוני שפעת.

ליאור אברהם ברק: המדינה פועלת עכשיו דרך כל מקום אפשרי כדי לקנות עוד חיסוני שפעת.

ליאור אברהם ברק: צריך להבין שיש מחסור בעולם.

חיים כץ: סביר להניח.

ליאור אברהם ברק: המדינה פועלת בכל הדרכים, חשאיות וגלויות, כדי להביא לכאן חיסוני שפעת נוספים.

ליאור אברהם ברק: יש כבר כמה עסקאות בדרך ואני מקווה שנוכל.

חיים כץ: על איזה סדר גודל של אוכלוסייה?

ליאור אברהם ברק: אחוז האוכלוסייה שבסוף תחוסן יהיה נגזרת של כמות החיסונים שתהיה.

חיים כץ: לאיזה אחוז מהאוכלוסייה אתם שואפים להגיע בחיסונים?

ליאור אברהם ברק: אני לא רוצה להגיד לך מספר כי זה לא תחום ההתמחות הישיר שלי.

ליאור אברהם ברק: אני לא רוצה להגיד לך משהו שאני לא בקי בו.

חיים כץ: אתה מבין שאת החיסונים יצטרכו לתת רק לאנשים ברמת סיכון.

חיים כץ: לא תוכל לתת לתלמידים ולילדים אלא רק לאנשים ברמת סיכון.

ליאור אברהם ברק: המדינה פועלת בהמון דרכים כדי להביא חיסוני שפעת לישראל.

חיים כץ: זאת לא תשובה.

חיים כץ: אני כבר בפועלים של המדינה הרבה מאוד שנים ואני לא קונה תשובה האומרת שהמדינה פועלת.

חיים כץ: אני קונה תשובה ישירה.

חיים כץ: תודה רבה.

חיים כץ: אורלי

אורלי פרומן: קודם כל, רן, תודה רבה ולאנשי הצוות על ההצגה המחכימה.

אורלי פרומן: בתחילת המצגת שלך אמרת שאסותא תהפוך ליותר ויותר ציבורית, שזה גם האינטרס של המדינה אבל גם האינטרס שלכם.

אורלי פרומן: השאלה שלי, שאתה לא חייב לענות עליה אבל אני שואלת את היושב ראש ואת כולנו, היא איך אנחנו הופכים את בתי החולים הציבוריים לאותה רמת שירות שמקבלים באסותא.

אורלי פרומן: ההבדל הוא דרמטי במרבית המחלקות.

חיים כץ: היושב ראש הוא לא מנכ"ל מכבי וגם לא יהיה.

אורלי פרומן: אני מקווה שככל שתהיו יותר ציבוריים, תשמרו גם על רמת השירות הזאת ממנה נהנים היום.

אורלי פרומן: מאוד הטריד אותי הנושא של מחסור ברופאים.

אורלי פרומן: זאת לא פעם ראשונה שאנחנו שומעים על כך.

אורלי פרומן: את הקשר בין מה שקורה במועצה להשכלה גבוהה ובאוניברסיטאות עם המכסות בפקולטות לרפואה, ומצד שני הרבה מאוד מהצעירים המאוד מוכשרים שלנו יוצאים ללימודים בחוץ לארץ וחלקם הגדול לא חוזר.

אורלי פרומן: דבר שלישי אלה המתמחים ואנחנו בעיצומה של מחאת המתמחים על העבדות הזאת של 26 שעות וגם אם כולכם עשיתם את זה, זה לא רלוונטי.

אורלי פרומן: אנחנו בעידן חדש.

אורלי פרומן: הרפואה התקדמה, קם פה דור צעיר שרוצה גם לחיות וגם להיות רופאים טובים.

אורלי פרומן: יש לזה קשר גם לתקנים, גם להתמחות בקהילה שהיא מאוד משמעותית.

אורלי פרומן: משרד הבריאות לצערי נעלם במאבק הזה.

אורלי פרומן: הוא צריך להוביל את זה ואני אמשיך ואקרא לשר הבריאות ואומר לו שהוא צריך להוביל את המהלך הזה בתוכו יש מאבק ואת השינוי הנדרש כתוצאה מכך.

אורלי פרומן: אני מצפה שגם אתם, רן ומכבי, תהיו עמוק בתוך התהליך כי זה לא רק קיצור תורנויות אלא יש לזה כמובן, כפי שאתה יודע, השלכות מעבר.

חיים כץ: משפט אחרון.

אורלי פרומן: גדרה-חדרה, זה מצוין, אבל אני מזכירה את הפריפריה בה חיים שלוש וחצי שנים פחות מאלה שחיים באזור המרכז.

אורלי פרומן: האם יש לך נתונים לגבי מקרי אלימות נגד רופאים או אנשי צוות רפואי?

אורלי פרומן: זה מאוד מעסיק אותי.

אורלי פרומן: דבר אחד לפני אחרון.

אורלי פרומן: השפעת והחיסון, זו תהיה פשלה אדירה שאנחנו הרבה זמן לפני לא נצליח לספק את מספר החיסונים הנדרשים.

אורלי פרומן: אני מאוד מאוד חיזוק הרפואה הקהילתית.

אורלי פרומן: אני חושבת שזה חלק מאותה רפורמה שמערכת הבריאות צריכה ובתוך זה כל הנושא של קיצור תורים.

אורלי פרומן: לא נגעת בזה אבל היום לחכות לתור למומחה, או הלכה כבר הרגל או הלך הגב.

אורלי פרומן: נושא של קיצור תורים הוא מאוד מאוד משמעותי.

אורלי פרומן: תודה רבה ויישר כוח.

חיים כץ: תודה רבה.

חיים כץ: חברת הכנסת חוה אתי עטיה.

חוה אתי עטייה: שלום רב.

חוה אתי עטייה: פנו אלי עובדי מכבי במקצועות הפרה-רפואיים ובתוכם הפיזיותרפיסטים ואני מצטטת.

חוה אתי עטייה: השכר שלהם הוא מורכב מבסיס נמוך מאוד ותוספות על הספק, ביקורי בית וכולי.

חוה אתי עטייה: בתקופת הקורונה נודבו לבדיקות ולעבודה קצת שונה בהתאם להנחיות.

חוה אתי עטייה: לא אישרו להם חל"ת.

חוה אתי עטייה: בפועל קיבלו שכר נמוך בהרבה והייתה להם ירידה של 50 אחוזים ויותר.

חוה אתי עטייה: שלחו לי את תלושי המשכורת מלפני הקורונה ואחריה.

חוה אתי עטייה: מחצית מהשכר.

חוה אתי עטייה: אני מבינה שבקופת חולים כללית נתנו לעובדים מענק פיצוי קורונה.

חוה אתי עטייה: אני שואלת אותך איך אתם מתכוונים לתקוף את הנושא.

חוה אתי עטייה: איך אתם מתכוונים לפעול.

חוה אתי עטייה: מלכתחילה יכול להיות שיש כאן בעיה בחוזה ההעסקה שלא מאפשרים לעובדים שלהם ביטחון תעסוקתי.

חוה אתי עטייה: השכר הבסיסי מאוד נמוך ורוב השכר נשען על התוספות.

חוה אתי עטייה: לטענתם יש כאן העסקה פוגענית, פגיעה בזכויות הסוציאליות שלהם ואני חושבת שכאן יש מקום לתקן את האפליה, כולל לגבי יתר הקופות.

חיים כץ: תענה לה בכתב.

אורלי פרומן: למה?

אורלי פרומן: זה חשוב.

היבה יזבק: תודה על הסקירה ועל הנתונים.

היבה יזבק: אני רוצה להתייחס לשני נושאים כאשר הנושא הראשון הוא הנושא של המתמחים.

היבה יזבק: אתה אמרת לשלב אותם בשירותים בקהילה.

היבה יזבק: השאלה היא האם פיתחתם תכנית שאפשר לבוא, ללמוד אותה, לראות איך אפשר לפתח ולקדם את זה.

היבה יזבק: העניין של המתמחים ושל כל הסטודנטים שהולכים ללמוד רפואה, במיוחד אלה שחוזרים מחוץ לארץ ולא מוצאים מקום עבודה, התסכול, ואני נתקלת בהרבה רופאים שרק עכשיו מסיימים ומחפשים מקום להתמחות והם ממש מתוסכלים.

היבה יזבק: הם אומרים שלמדנו שנים על גבי שנים ועכשיו אין להם היכן להתמחות, במיוחד בהתמחויות שנחשבות להתמחויות יוקרה.

היבה יזבק: הנושא השני שאני רוצה להתייחס אליו, ואני יודעת שאני לא אקבל עכשיו תשובה ממצה אבל זה נושא שאולי בהמשך נקדיש לו דיון מיוחד, זה כל העניין של הנגשת שירותים של מכבי גם בתוך החברה הערבית.

היבה יזבק: אני יודעת שאתם כמעט ולא נמצאים ואם נמצאים, זה באחוזים מאוד קטנים.

היבה יזבק: אנחנו מאוד רוצים לקדם ולהנגיש את השירותים הרפואיים בחברה הערבית, במיוחד שרוב הישובים הערביים מאוד רחוקים מבתי החולים, חוץ מנצרת כמובן, שם יש לנו שלושה בתי חולים.

היבה יזבק: חוץ מזה, הישובים הערביים סובלים מתת שירותים רפואיים ומכבי כמעט לא נמצאת בהם.

היבה יזבק: אני אשמח להתייחסות, גם אם קצרה, לנושא הזה כדי שנראה איך אפשר להתקדם.

היבה יזבק: תודה.

רן סער: אני אנסה להיות קצר.

רן סער: קודם כל, אכן הפיזיותרפיסטים במכבי עובדים גם לפי בסיס של פעילות.

רן סער: צריך להבין שהפיזיותרפיסטים, ממוצע המשרה שלהם הוא 60 אחוזים.

רן סער: הם נוהגים לעבוד בכמה מקומות עבודה ועושים זאת מבחירה.

רן סער: המקומות האחרים הם בדרך כלל מקומות פרטיים, שם הם לא עבדו בכלל.

רן סער: אכן המרכיב הזה של לפי פעילות נפגע.

רן סער: אנחנו אפשרנו לכל הפיזיותרפיסטים להיות נוטלי דגימות קורונה.

רן סער: אלה שהיו מוכנים, שכרם לא נפגע.

חוה אתי עטייה: הם טוענים שכן.

רן סער: לא.

רן סער: אלה שהלכו לכיוון של נטילת דגימות, שכרם לא נפגע.

רן סער: מי שלא הלך לזה, שכרו נפגע.

רן סער: בכל מקרה, אני מקווה שמאוד שנמצא איזשהו פתרון, איזשהו גישור מסוים.

רן סער: לא בטוח שנכסה את הכול אבל איזשהו גישור מסוים.

חיים כץ: הוא נתן לך את התשובה בהרצאה.

חיים כץ: ברגע שהוא אמר שהשכר הוא 22 אחוזים, השכר נמוך.

רן סער: השכר במכבי, לך לממונה על השכר, הוא הגבוה ביותר.

חיים כץ: אין לי מה ללכת אל הממונה אל השכר.

חיים כץ: הוא יכול לבוא אלי ללמוד.

חיים כץ: הוא יכול ללמוד ממני.

חיים כץ: מה שאני שכחתי, הוא לא יודע.

רן סער: בסדר, אבל מבנה מערכת הבריאות הוא קצת שונה.

רן סער: לא חשוב, אני לא אתווכח אתך, אתה הבוס כאן.

רן סער: לגבי המתמחים.

רן סער: צריך להבין שהמועצה המדעית של הר"י היא זו שקובעת את ההתמחות.

רן סער: אנחנו לא רשאים לבנות תכנית התמחות.

רן סער: אם היינו רשאים, היינו בונים.

רן סער: אנחנו לא רשאים.

רן סער: כאן צריך להיות מהלך של משרד הבריאות יחד עם הר"י, ושזה לא ייקח שבע שנים אלא לקחת כמה מקצועות ולייצר שדות התמחות בקהילה.

רן סער: לגבי המגזר הערבי.

רן סער: זה נכון היסטורית שאנחנו לא שם.

רן סער: אנחנו מנסים מאוד מאוד להיכנס למגזר הערבי.

רן סער: בחלק מהמקומות בהצלחה, בחלק מהמקומות בפחות הצלחה, אבל לפחות אסטרטגית אנחנו רוצים להיכנס כי אנחנו באמת רואים את עצמנו כקופה ארצית ולא כקופה אליטיסטית או משהו כזה.

חיים כץ: אני מודה לך על הדיון.

חיים כץ: באמת, אני חושב שקידמת אותנו בכמה נגיעות כדי שנוכל לעזור לציבור האזרחים במדינת ישראל כי נתת לנו תובנות.

חיים כץ: נתת לנו תובנות על ה-500 מתמחים.

חיים כץ: אנחנו נבדוק כמה מהם קבועים.

חיים כץ: אם יש שם איקס קבועים, זה 500 מינוס איקס, וצריך למצוא מיידית את אלה שהם מעבר לאיקס.

חיים כץ: הנושא השני הוא החיסונים והנושא השלישי הוא זמן התגובה של בדיקות הקורונה.

חיים כץ: אלה שלוש נקודות שאנחנו חייבים למצוא להן פתרון מיידי או מזור.

חיים כץ: מה שחסר לי בקטע שלך היה המצוקות של מכבי.

חיים כץ: אם תרצה להשלים לי בכתוב בצורה מדויקת ולומר למה אתה מצפה מהוועדה ותוכל בעוד שנה לבוא ולומר שקיבלת עזרה מוועדת העבודה, הרווחה והבריאות וכי הוועדה עזרה למכבי לתת שירותים יותר טובים בגלל הגדלת תקצוב, מכשור וכן הלאה וכן הלאה, לא רק כסף, אנחנו נודה לך.

חיים כץ: תודה רבה.

חיים כץ: הישיבה נעולה.